CELEX: 32017D0976
Language: sk
Date: 2017-06-07 00:00:00
Title: Vykonávacie rozhodnutie Komisie (EÚ) 2017/976 zo 7. júna 2017 o schválení rozhodnutia o udelení výnimky podľa článku 9 smernice Rady 96/67/ES týkajúceho sa poskytovania určitých služieb pozemnej obsluhy na letisku v Tallinne (AS Tallinna Lennujaam) [oznámené pod číslom C(2017) 3798]

9.6.2017   
            
            
               SK
            
            
               Úradný vestník Európskej únie
            
            
               L 146/150
            
         VYKONÁVACIE ROZHODNUTIE KOMISIE (EÚ) 2017/976
   zo 7. júna 2017
   o schválení rozhodnutia o udelení výnimky podľa článku 9 smernice Rady 96/67/ES týkajúceho sa poskytovania určitých služieb pozemnej obsluhy na letisku v Tallinne (AS Tallinna Lennujaam)
   
      
         [oznámené pod číslom C(2017) 3798]
      
   
   (Iba estónske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 96/67/ES z 15. októbra 1996 o prístupe k trhu služieb pozemnej obsluhy na letiskách Spoločenstva (1), a najmä na jej článok 9 ods. 5,
   keďže:
   1.   ROZHODNUTIE O UDELENÍ VÝNIMKY, KTORÉ OZNÁMILA VLÁDA ESTÓNSKEJ REPUBLIKY
   
   
               (1)
            
            
               Estónske orgány oznámili e-mailom zo 14. februára 2017 a listom, ktorý bol Komisii doručený 7. marca 2017, v súlade s článkom 9 ods. 3 smernice 96/67/ES (ďalej len „smernica“) rozhodnutie vlády Estónskej republiky udeliť letisku v Tallinne výnimku na základe článku 9 ods. 1 písm. b) smernice.
            
         
               (2)
            
            
               Výnimka spočíva v tom, že sa pre prevádzkovateľa letiska (Tallinn Airport Ltd) prostredníctvom jeho stopercentnej dcérskej spoločnosti Tallinn Airport GH Ltd ako jedinému subjektu vyhradzuje právo poskytovať tretím stranám na letisku v Tallinne tieto služby uvedené v bodoch 3 a 5 prílohy k smernici: obsluha batožiny a obsluha rampy. Výnimka sa udeľuje na základe článku 9 ods. 1 písm. b) smernice na počiatočné obdobie dvoch rokov, ktoré sa začína 15. mája 2017 a končí 14. mája 2019. Vzhľadom na predpokladaný čas potrebný na vyriešenie priestorových obmedzení s cieľom umožniť ďalšie otvorenie trhu estónske orgány ďalej rozhodli, že uvedené obdobie sa v zmysle článku 9 ods. 6 smernice predĺži o ďalšie dvojročné obdobie od 15. mája 2019 do 14. mája 2021.
            
         
               (3)
            
            
               Komisia v súlade s článkom 9 ods. 5 smernice konzultovala s estónskou vládou v súvislosti s návrhom hodnotenia.
            
         2.   SÚČASNÁ SITUÁCIA NA LETISKU V TALLINNE
   
   
               (4)
            
            
               Vzhľadom na nedávny nárast ročnej prepravy nad hranicu dvoch miliónov cestujúcich stanovenú v článku 1 ods. 2 smernice patrí letisko v Tallinne do rozsahu pôsobnosti smernice a vzťahujú sa naň povinnosti, ktoré z nej vyplývajú v súvislosti s otvorením trhu služieb pozemnej obsluhy.
            
         
               (5)
            
            
               Pokiaľ ide o obsluhu batožiny, letisko v Tallinne má v súčasnosti jeden terminál pre cestujúcich a jedno zariadenie na triedenie batožiny podanej na mieste a všetkej transferovej batožiny, ktoré sa nachádza v suteréne centrálnej časti terminálu.
            
         
               (6)
            
            
               Zatiaľ čo celkový prístup na trh služieb pozemnej obsluhy je úplne liberalizovaný, z dôvodu priestorových obmedzení je v súčasnosti letisko prostredníctvom svojej dcérskej spoločnosti jediným poskytovateľom služieb obsluhy batožiny a obsluhy rampy.
            
         
               (7)
            
            
               Letisko v Talline je v súčasnosti v procese rozvoja. Tento proces sa naplánoval v roku 2010 a pôvodne sa nepočítalo s otvorením trhu služieb pozemnej obsluhy. Keďže letisko dosiahlo hranicu dvoch miliónov cestujúcich, na letisko sa začala vzťahovať smernica a podľa toho boli preskúmané stavebné plány, aby bolo možné osobitne vyhradiť investície na otvorenie trhu služieb pozemnej obsluhy. V nadchádzajúcich rokoch sa na letisku počíta s realizáciou investičných plánov určených jednak na počiatočné stavebné plány, ktoré sa budú naďalej realizovať podľa pôvodného zámeru, a jednak na plány, ktoré sú osobitne určené na otvorenie trhu služieb pozemnej obsluhy, pričom zaistením kontinuity svojej prevádzky sa letisko bude snažiť čo najviac zmierniť ťažkosti, ktoré môžu pre cestujúcich znamenať stavebné práce nevyhnutné vzhľadom na predpokladaný nárast počtu cestujúcich, najmä počas nadchádzajúceho estónskeho predsedníctva EÚ od 1. júla do 31. decembra 2017.
            
         
               (8)
            
            
               Na letisku v Tallinne prebiehajú alebo sa začnú realizovať tieto hlavné investičné projekty na rozvoj infraštruktúry:
               
                           —
                        
                        
                           projekt rozvoja prevádzkovej časti letiska v rokoch 2016 – 2020,
                        
                     
                           —
                        
                        
                           rozšírenie južného prstového nástupišťa terminálu pre cestujúcich v rokoch 2016 – 2019,
                        
                     
                           —
                        
                        
                           výstavba parkoviska (súčasť projektu terminálu pre cestujúcich) v roku 2017,
                        
                     
                           —
                        
                        
                           investície do otvorenia trhu služieb pozemnej obsluhy v roku 2019 – 2021.
                        
                     
         3.   KONZULTÁCIE SO ZAINTERESOVANÝMI STRANAMI
   
   
               (9)
            
            
               Podľa článku 9 ods. 3 smernice Komisia uverejnila súhrn rozhodnutia o udelení výnimky, ktoré oznámili estónske orgány, v Úradnom vestníku Európskej únie z 29. marca 2017 (2) a vyzvala zainteresované strany, aby predložili svoje pripomienky.
            
         
               (10)
            
            
               Komisia dostala pripomienky od združenia leteckých dopravcov, ktoré tvrdilo, v rozpore s tvrdeniami estónskej vlády, že v súčasnej infraštruktúre nie sú žiadne priestorové obmedzenia, ktoré by spoločnosti Tallinn Airport Ltd. bránili nájsť riešenie, ktorým by bolo možné umiestniť na letisku ešte aspoň jedného ďalšieho poskytovateľa služieb. Združenie leteckých dopravcov tvrdí, že na letisku v Tallinne v minulosti počas dlhšieho obdobia poskytovalo služby pozemnej obsluhy viacero spoločností.
            
         4.   POSÚDENIE VÝNIMKY NA ZÁKLADE USTANOVENÍ SMERNICE
   
   
               (11)
            
            
               Estónske orgány prijali svoje rozhodnutie o udelení výnimky na základe článku 9 ods. 1 písm. b) smernice, v ktorom sa členským štátom výslovne umožňuje v prípade špecifických obmedzení použiteľného priestoru alebo kapacity vyhradiť jednu alebo viac kategórií služieb pozemnej obsluhy uvedených v článku 6 ods. 2 jednému poskytovateľovi (3). V tomto prípade estónske orgány v zmysle článku 9 ods. 2 podrobne uviedli kategórie, na ktoré sa vzťahuje rozhodnutie o udelení výnimky. Ide o kategórie obsluhy batožiny a obsluhy rampy uvedené v bodoch 3 a 5 prílohy k smernici, zatiaľ čo prístup na trh v prípade všetkých ostatných kategórií služieb pozemnej obsluhy na letisku v Tallinne nie je obmedzený.
            
         
               (12)
            
            
               Estónska republika priznala výnimku hlavne z tohto dôvodu: súčasné obmedzenia týkajúce sa použiteľného priestoru a kapacity na letisku v Talline znemožňujú zavedenie ďalšieho poskytovateľa služieb pozemnej obsluhy pre uvedené kategórie služieb (s výnimkou prepravy, nakladania a vykladania potravín a nápojov z lietadla) počas stavebných prác, ktoré v plnej miere umožnia otvoriť trh služieb obsluhy rampy a obsluhy batožiny. Konkrétne:
               
                           —
                        
                        
                           umiestnenie a veľkosť súčasného zariadenia na triedenie batožiny neumožňujú vyhradiť priestor ďalším poskytovateľom služieb obsluhy batožiny. Najmä prevádzkový priestor je obmedzený a úzky a manévrovanie s batožinovým vozíkom je predovšetkým pri špičkovej záťaži pre súčasného poskytovateľa služieb zložité. Umiestnenie súčasného zariadenia nemožno rozšíriť do iných priestorov, čo znamená, že na otvorenie trhu pre druhú spoločnosť na obsluhu batožiny sú potrebné rozsiahle stavebné práce na účely výstavby nových zariadení vo vonkajšom priestore,
                        
                     
                           —
                        
                        
                           v blízkom okolí parkovacieho miesta lietadla nie je k dispozícii dostatok priestoru, čo znemožňuje zriadenie parkovania pre ďalšie vybavenie pre druhú spoločnosť zabezpečujúcu obsluhu rampy. Súčasné parkovacie miesta určené pre stroje pozemnej obsluhy a vozíky na batožinu na parkovacích miestach na odbavovacej ploche a pod galériou terminálu pre cestujúcich sa už používajú v maximálnej možnej kapacite. Riešenie súčasných problémov s obmedzeným priestorom je pre súčasného poskytovateľa služieb náročné, a to najmä počas zimného obdobia, keď na obmedzenom parkovacom priestore parkujú aj služobné vozidlá na odpratávanie snehu. Okrem toho nie sú k dispozícii žiadne osobitné hangáre alebo garáže na parkovanie vybavenia. Keďže v blízkosti terminálu pre cestujúcich neexistuje žiadny fyzický priestor na zvýšenie parkovacej kapacity, umiestnenie druhého poskytovateľa služieb pozemnej obsluhy v súčasnosti nie je možné a vyžaduje rozsiahle práce na vybudovanie nových zariadení.
                        
                     
         
               (13)
            
            
               Po prvé, Komisia sa domnieva, že priestor na obsluhu batožiny je obmedzený, pretože má dĺžku 72 m, šírku 13 m a výšku 1,9 m a tieto rozmery neumožňujú prítomnosť druhého poskytovateľa služieb obsluhy batožiny. Po druhé, na základe článku 9 ods. 1 smernice, ktorý sa vzťahuje na priestorové obmedzenia alebo obmedzenia kapacity predovšetkým z dôvodu preťaženia a využívania plochy, Komisia poznamenáva, že tieto aspekty sú na letisku v Tallinne charakterizované tromi krátkodobými špičkami, počas ktorých je potrebné v obmedzenom čase a v rámci súčasných priestorových obmedzení uviesť do prevádzky mnohé jednotky vybavenia. Po tretie, priestorové obmedzenia nemožno rýchlo a jednoducho vyriešiť rozšírením súčasnej plochy zariadenia, pretože okolie je zastavané a nie je tam dostupný priestor. Napokon, v súčasnosti nie je k dispozícii dostatočný priestor na uloženie vybavenia ani na umiestnenie pracovníkov ďalšieho poskytovateľa služieb obsluhy batožiny.
            
         
               (14)
            
            
               Pokiaľ ide o obsluhu rampy, Komisia ďalej pripomína, že po prvé v blízkom okolí parkovacieho miesta lietadla nie je k dispozícii dostatok priestoru, čo znemožňuje zriadenie parkovania pre ďalšie vybavenie pre druhú spoločnosť zabezpečujúcu obsluhu rampy. Po druhé, súčasné parkovacie miesta určené pre stroje pozemnej obsluhy a vozíky na batožinu na parkovacích miestach na odbavovacej ploche a pod galériou terminálu pre cestujúcich sa už používajú v maximálnej možnej kapacite. Po tretie, na letisku v Tallinne je riešenie súčasných problémov s obmedzeným priestorom pre súčasného poskytovateľa služieb náročné, a to najmä počas zimného obdobia, keď na obmedzenom parkovacom priestore parkujú aj služobné vozidlá na odpratávanie snehu. Po štvrté, nie sú k dispozícii žiadne osobitné hangáre alebo garáže na parkovanie vybavenia. Napokon, keďže v blízkosti terminálu pre cestujúcich neexistuje žiadny fyzický priestor na zvýšenie parkovacej kapacity, umiestnenie druhého poskytovateľa služieb pozemnej obsluhy v súčasnosti nie je možné a vyžaduje rozsiahle práce na vybudovanie nových zariadení.
            
         
               (15)
            
            
               Pokiaľ ide o tvrdenia združenia leteckých dopravcov, že v minulosti na letisku v Tallinne poskytovalo služby pozemnej obsluhy niekoľko spoločností, Komisia konštatuje, že podľa informácií, ktoré poskytlo Estónsko, počet letov vykonaných na letisku v Tallinne od roku 1998 stúpol o viac ako 50 % a počet cestujúcich sa zvýšil o 300 %, zatiaľ čo veľkosť rampy a plochy na obsluhu batožiny ostala bez zmeny. Dostupnosť priestoru sa preto v dôsledku uvedeného zvýšenia prepravy zmenila. Združenie leteckých dopravcov neuviedlo podrobnejšie informácie o tom, ako by mohla v súčasných podmienkach vykonávať obsluhu rampy a obsluhu batožiny ďalšia spoločnosť poskytujúca služby pozemnej obsluhy.
            
         
               (16)
            
            
               Estónske orgány s cieľom odstrániť uvedené priestorové obmedzenia predložili podrobný plán rozšírenia infraštruktúry tak, aby sa umožnil vstup druhého poskytovateľa služieb obsluhy batožiny a poskytovateľa služieb obsluhy rampy a aby bolo možné splniť stupeň otvorenosti trhu vyžadovaný v smernici. Uplynutie platnosti výnimky v roku 2021 zodpovedá plánovanému ukončeniu obdobia výstavby, ktoré umožní otvorenie trhu.
            
         
               (17)
            
            
               Komisia v tejto súvislosti poznamenáva, že tri projekty, ktoré má letisko v Tallinne realizovať, by takto prispeli k otvoreniu trhu služieb pozemnej obsluhy:
               
                           —
                        
                        
                           Projekt rozvoja prevádzkovej časti letiska (2016 – 2020): Letisko v Tallinne vybuduje ďalšiu plochu na odnámrazovanie východne od vzletovej a pristávacej dráhy a rozšíri rampu A smerom na sever. Ukončením tohto projektu sa umožní vstup druhej spoločnosti poskytujúcej služby pozemnej obsluhy na trh služieb pozemnej obsluhy a vykonávanie odnámrazovania a obsluhu rampy.
                        
                     
                           —
                        
                        
                           Rozšírenie južného prstového nástupišťa terminálu pre cestujúcich (2016 – 2019): zvýši sa kapacita röntgenových prístrojov pre batožinu odlietajúcich cestujúcich a postavia sa ďalšie prezliekarne pre pracovníkov pozemnej obsluhy, čím sa rovnako umožní vstup druhej spoločnosti poskytujúcej služby pozemnej obsluhy na trh.
                        
                     
                           —
                        
                        
                           Výstavba parkoviska (2017 – 2018): rozšíri sa plocha na parkovanie pre zamestnancov druhej spoločnosti poskytujúcej služby pozemnej obsluhy.
                        
                     
         
               (18)
            
            
               Vzhľadom na uvedené argumenty a informácie, ktoré má Komisia k dispozícii, sa Komisia domnieva, že estónske orgány preukázali, že pred dokončením uvedených projektov výstavby nie je možné poskytnúť priestor pre druhého externého poskytovateľa služieb obsluhy batožiny popri oddelení služieb pozemnej obsluhy samotného letiska.
            
         
               (19)
            
            
               Zohľadnila sa aj skutočnosť, že na letisku v Tallinne je trh otvorený, pokiaľ ide o všetky kategórie služieb pozemnej obsluhy s výnimkou obsluhy batožiny a obsluhy rampy, skutočnosť, že obmedzenia, ktorých sa výnimky týkajú, sa bez diskriminácie vzťahujú na všetkých (potenciálnych) poskytovateľov služieb pozemnej obsluhy okrem oddelenia služieb pozemnej obsluhy samotného letisku, a skutočnosť, že žiadny poskytovateľ služieb pozemnej obsluhy ani používateľ letiska doteraz nepožiadal o oprávnenie vykonávať na letisku v Tallinne činnosti obsluhy batožiny alebo obsluhy rampy.
            
         
               (20)
            
            
               Obdobie podľa článku 9 ods. 1 písm. b), v ktorom sa vyhradí poskytovanie služieb jednému dodávateľovi, nemôže byť dlhšie ako dva roky a môže sa predĺžiť o jedno obdobie, ktoré nie je dlhšie ako dva roky. Tak je vymedzený rámec, v ktorom estónske orgány udelili predmetnú výnimku. Obnovenie bolo oznámené v rovnakom čase ako oznámenie o rozhodnutí o udelení výnimky a Komisia ho analyzovala v rámci rozsahu pôsobnosti súčasného postupu a tohto rozhodnutia.
            
         
               (21)
            
            
               Napokon, najmä vzhľadom na súčasnú situáciu na letisku v Tallinne, na vecné a časové obmedzenia týchto výnimiek a na opatrenia prijaté na prekonanie existujúcich obmedzení, Komisia zastáva názor, že uvedené výnimky nepoškodzujú ciele smernice nadmerným spôsobom, nevedú k narušeniu hospodárskej súťaže medzi dodávateľmi služieb pozemnej obsluhy a/ani self-handlingovými užívateľmi letiska, a nezasahujú ďalej, než je to nevyhnutné, v súlade s článkom 9 ods. 2 druhým pododsekom smernice.
            
         
               (22)
            
            
               Týmto rozhodnutím nie je dotknutý článok 102 Zmluvy o fungovaní Európskej únie, v ktorom sa zakazuje akékoľvek zneužívanie dominantného postavenia na vnútornom trhu či jeho podstatnej časti jedným alebo viacerými podnikateľmi ako nezlučiteľné s vnútorným trhom, aby sa tým ovplyvnil obchod medzi členskými štátmi.
            
         5.   ZÁVER
   
   
               (23)
            
            
               Na základe výsledkov preskúmania, ktoré Komisia vykonala, a po konzultovaní s Estónskou republikou by sa preto rozhodnutie o udelení výnimky, ktoré prijal uvedený členský štát podľa článku 9 ods. 1 písm. b) smernice, ktoré sa týka letiska v Tallinne a bolo Komisii oznámené e-mailom 14. februára 2017 a listom doručeným 7. marca 2017, malo schváliť.
            
         
               (24)
            
            
               Opatrenia stanovené v tomto rozhodnutí sú v súlade so stanoviskom poradného výboru uvedeného v článku 10 smernice,
            
         PRIJALA TOTO ROZHODNUTIE:
   Článok 1
   Rozhodnutie o udelení výnimky, ktoré prijala Estónska republika podľa článku 9 ods. 1 písm. b) smernice 96/67/ES, ktoré sa týka letiska v Talline a bolo Komisii oznámené e-mailom 14. februára 2017 a listom doručeným 7. marca 2017, sa týmto schvaľuje.
   Článok 2
   Toto rozhodnutie je určené Estónskej republike.
   
      V Bruseli 7. júna 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. ES L 272, 25.10.1996, s. 36.
   
      (2)  Ú. v. EÚ C 98, 29.3.2017, s. 3.
   
      (3)  Článok 6 ods. 2 smernice znie takto: „Členské štáty môžu obmedziť počet dodávateľov oprávnených poskytovať nasledovné kategórie služieb pozemnej obsluhy:
   
               —
            
            
               obsluha batožiny,
            
         
               —
            
            
               obsluha rampy,
            
         
               —
            
            
               obsluha paliva a oleja,
            
         
               —
            
            
               obsluha nákladu a pošty, pokiaľ ide o fyzickú obsluhu nákladu a pošty pri príjme, odosielaní alebo premiestňovaní medzi letiskovým terminálom a lietadlom.
            
         Členské štáty však nesmú obmedziť tento počet na menej než dvoch dodávateľov pre každú kategóriu služieb pozemnej obsluhy.“